DECIZIA COMISIEI
din 18 aprilie 2008
de prelungire a validității Deciziei 2006/502/CE prin care se solicită statelor membre să adopte măsuri prin care să se asigure că doar brichetele care prezintă caracteristici de siguranță pentru copii sunt puse pe piață și să interzică punerea pe piață a brichetelor fantezie
[notificată cu numărul C(2008) 1442]
(Text cu relevanță pentru SEE)
(2008/322/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 13,
întrucât:
(1)
Decizia 2006/502/CE a Comisiei (2) solicită statelor membre să adopte măsuri prin care să se asigure că doar brichetele care prezintă caracteristici de siguranță pentru copii sunt puse pe piață și să interzică punerea pe piață a brichetelor fantezie.
(2)
Decizia 2006/502/CE a fost adoptată în conformitate cu dispozițiile articolului 13 din Directiva 2001/95/CE, care limitează validitatea deciziei la o perioadă de timp de până la un an, permițând însă confirmarea acesteia pentru perioade suplimentare, nici una dintre acestea nefiind mai mare de un an.
(3)
Decizia 2006/502/CE a fost modificată prin Decizia 2007/231/CE, care a prelungit pentru prima dată validitatea deciziei pentru o perioadă de încă un an, până la 11 mai 2008.
(4)
Având în vedere experiența acumulată până în prezent și progresul cu privire la o soluție alternativă pentru brichete cu caracteristici de siguranță pentru copii, este necesar să se prelungească validitatea deciziei pentru încă 12 luni.
(5)
Măsurile prevăzute de prezenta decizie sunt conforme cu avizul comitetului stabilit prin Directiva 2001/95/CE,
ADOPTĂ PREZENTA DECIZIE:
Articolul 1
În Decizia 2006/502/CE, la articolul 6, alineatul (2) se înlocuiește cu următorul text: „Prezenta decizie se aplică până la 11 mai 2009.”
Articolul 2
Statele membre trebuie să ia măsurile necesare pentru a se conforma prezentei decizii cel târziu până la 11 mai 2008 și să publice aceste măsuri. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 18 aprilie 2008.